Man skal se sig godt for, når man handler online. Det viser en sag fra Hjørring, hvor en 26-årig mand er blevet tiltalt for langt over 20 tilfælde af bedrageri via DBA og facebook.

En 26-årig mand fra Hjørring har ifølge politiets anklager solgt kameraudstyr 12 gange til intetanende købere, som betalte, men aldrig modtog noget som helst. De 12 handler gav ifølge anklageskriftet den 26-årige mand lige knap 40.000 kroner i kassen. En anden handelsvare, som manden ifølge anklagerne solgte mange gange, er en mikrofon af mærket Shure SM7B. Den solgte han otte gange, hvilket gav 11.500 kroner i kassen. Dertil kommer et par tilfælde, hvor den 26-årige er tiltalt for at have solgt en iPad på skrømt plus diverse andre ting. Bedrageri stod på i halvandet år Ifølge anklageskriftet har bedrageriet stået på over en længere periode fra sommeren 2019 og frem til engang i december 2020. Det fremgår ikke på forhånd, hvordan den 26-årige forholder sig til anklagerne, men det ventes at komme frem som noget af det første, når sagen efter planen kommer for retten onsdag.